Taman Hutan Raya Bung Hatta

Taman Raya Bung Hatta (TRBH) inggih punika wewidangan cagar alam hutan primér Sumatra Barat sané kawigunannyané antuk nglestariang plasma nutfah, sumber daya alam, pendidikan utawi ajah-ajahan miwah penelitian utawi seseleh. TRBH dados silih tunggil pahan saking Taman Nasional Kerinci Seblat.

 Lelintihan 
Wewidangan puniki sadurungnyané dados genah Kebun Raya Setia Mulya sané karesmiang olih Wakil Présidén Républik Indonésia, Dr. Mohammad Hatta ring warsa 1955. Ring galah punika wewidangan punika dados tanggungjawab saking Lembaga Ilmu Pengetahuan Alam utawi LIPI. Ring warsa 1961 pengelolaan wewidangan punika kaserahang majeng ring Pemerintah Daérah Tingkat I Sumatra Barat tur ring warsa 1981 pengelolaan punika kaserahang ka Univérsitas Andalas. Ring tanggal 12 Agustus 1986, Wakil Présidén Umar Wirahadikusumah ngauwah wastan wewidangan punika dados Taman Hutan Raya Dr. Mohammad Hatta, sané manut saking Keputusan Présidén No. 35 warsa 1986 tur jimbarnyané sawatara 240 héktaré sané kaurus olih Departemen Kehutanan. Ring tanggal 31 Januari 1991, pengelolaan wewidangan puniki kaserahang ka Pemerintah Daérah Tingkat II Kotamadya Padang, tur salanturnyané kawentuk Badan Pelaksana Pengelolaan Taman Hutan Raya Dr. Mohammad Hatta sané kepah dados unsur-unsur Pemerintah Daérah Tingkat II Kotamadya Padang, Univérsitas Andalas, miwah instansi sané wénten.

 Wentuknyané 
Jimbar wewidangan punika ngantos 70 ribu héktaré. Wewidangan puniki dados wewidangan pegunungan miwah perbukitan sané magenah ring tegeh sawatara 300–700 m dpl. Suhu ring wewidangan punika sawatara 19-26˚C, tur curah hujannyané sawatara 6.000-7.000 mm/warsa sané kasarengin olih kalembaban sawatara 52-89%. Iklim ring wewidangan TRBH ngranjing ring soroh iklim A sané manut saking kepahan iklim Schmidt miwah Fergusson. Ring wewidangan TRBH puniki wénten pat welas tukad sané muaranyané ka Padang, minakadi ka Batang Arau, Batang Kuranji, miwah Batang Air Dingin.

 Buron 
Buron sané wénten ring Taman Raya Bung Hatta puniki minakadi kambing hutan (Nemorrhaidus sumatrensis), kijang (Muntiacus muntjak), rusa (Cervus unicolor), tapir (Tapirus indicus), harimau sumatera (Panthera tigris sumatrensis), beruk (Macaca nemestrina), kera ekor panjang (Macaca fascicularis), siamang (Hylobates syndactylus), miwah rangkong (Buceros).

 Entik-entikan 
Entik-entikan sané wénten ring taman puniki minakadi Rafflesia arnoldii, kuweni (Mangifera indica), sirsak (Annona muricata), srikaya (Annona reticulata), durian (Durio zibethinus), kemiri (Aleurites moluccana), Antidesma montanum, Aporusa benthamiana, Bischofia javanica, Clauxylon polot, Euphorbia pulcherrima, Glochidion obscurum, miwah  Mallotus paniculatus, kulit kayu manis (Cinnamomum burmannii).

 Pustaka